ΓΡΑΠΤΗ ΕΡΩΤΗΣΗ E-0557/96 υποβολή: Cristiana Muscardini (NI) προς την Επιτροπή (11 Μαρτίου 1996)

Θέμα: Αύξηση των τιμών τηλεφώνων της εταιρείας Telecom Italia

Έχοντας υπόψη την πρόσφατη αύξηση των τιμών τηλεφώνου που πρότεινε η Telecom Italia και που θα σημειωνόταν αποκλειστικά στον τομέα των τηλεπικοινωνιών που εξακολουθούν να υπόκεινται σε μονοπώλιο 7

έχοντας υπόψη την ανακοίνωση της Αρχής που εγγυάται τον ανταγωνισμό και την αγορά με ημερομηνία 2.2.1995, έχοντας υπόψη τις οδηγίες 90/388/ΕΟΚ ((ΕΕ L 192 της 24.07.1990, σελ. 10. )), 92/44/ΕΟΚ ((ΕΕ L 165 της 19.06.1992, σελ. 27. )) και 95/62 ΕΚ ((ΕΕ L 321 της 30.12.1995, σελ. 6. )), έχοντας υπόψη το άρθρο 90, παράγραφος 1 σε συνδυασμό με το άρθρο 86 της Συνθήκης, έχοντας υπόψη τους δείκτες τιμών πηγής OFTEL και εκείνους της Analysis Publications, έχοντας υπόψη την ανακοίνωση της Επιτροπής 95/C 263/07 ((ΕΕ C 263 της 10.10.1995, σελ. 6. )), Μπορεί η Επιτροπή να επιβεβαιώσει:

1. Εάν βάσει των παραπάνω η συμπεριφορά της Telecom Italia είναι κατακριτέα και πρέπει να θεωρηθεί κατάχρηση δεσπόζουσας θέσης;

2. Εάν ανταποκρίνονται στην πραγματικότητα τα όσα αναφέρονται προς υπεράσπιση της Telecom Italia ότι δηλαδή «τις τιμαριθμικές προσαρμογές ζήτησε η Επιτροπή»;

3. Πότε ζητήθηκαν οι προσαρμογές αυτές και ποια μέτρα ζήτησε πράγματι η ΕΕ;

4. Εάν είναι επιθυμητή η αφαίρεση των μειώσεων των τιμών των υπεραστικών και διεθνών κλήσεων καθώς και της κινητής τηλεφωνίας και ISDN από το πακέτο προσαρμογών που πρότεινε η Telecom;

Ζητείται εξάλλου μία γνωμοδότηση για τον κυβερνητικό φόρο που εφαρμόζεται στην προσωπική κινητή τηλεφωνία TACS ή GSM προκειμένου να αξιολογηθεί εάν ο φόρος αυτός μπορεί να αποτελέσει εμπόδιο στην ανάπτυξη της αγοράς τηλεπικοινωνιών στην Ιταλία.

Απάντηση του κ. Van Miert εξ ονόματος της Επιτροπής (28 Μαρτίου 1996)

Η Επιτροπή δεν διαθέτει στοιχεία από τα οποία να προκύπτει ότι η αύξηση των τιμολογίων της Telecom Italia αποτελεί κατάχρηση δεσπόζουσας θέσης. Σύμφωνα με την Telecom Italia, με τις προτεινόμενες αυξήσεις επιδιώκεται αποκλειστικά η προσαρμογή των εν λόγω τιμολογίων στο κόστος.

Η προσαρμογή των τηλεφωνικών τελών στο κόστος αποτελεί ένα κεντρικό στοιχείο της κοινοτικής τηλεπικοινωνιακής πολιτικής. Με επιστολή της 21ης Δεκεμβρίου 1995, η Επιτροπή υπενθύμισε στην ιταλική κυβέρνηση ότι ήταν απαραίτητο να δοθεί στην Telecom Italia η δυνατότητα να προσαρμόσει τα τιμολόγιά της, διασφαλίζοντας ταυτόχρονα την κατάλληλη ειδική προστασία υπέρ ορισμένων κατηγοριών χρηστών στο πλαίσιο της καθολικής υπηρεσίας. Δεδομένου ότι πολύ σύντομα οι κανόνες του ανταγωνισμού θα αρχίσουν να εφαρμόζονται στην φωνητική τηλεφωνία, η διατήρηση τιμολογιακών ανισορροπιών ενδέχεται, πράγματι, να δημιουργήσει μεγάλα προβλήματα. Αφενός, τα υπερβολικά υψηλά τιμολόγια για τις διεθνείς επικοινωνίες ενδέχεται να προσελκύσουν τεχνητώς ορισμένους ανταγωνιστές στο εν λόγω τμήμα της αγοράς, ενώ, από την άλλη πλευρά, δεν θα υπήρχε κανένας ενδιαφερόμενος να επενδύσει στο τοπικό δίκτυο καθότι τα εφαρμοζόμενα τιμολόγια δεν θα παρείχαν τη δυνατότητα πραγματοποίησης επαρκών κερδών για την απόσβεση του κόστους.

Όπως υπενθύμισε πρόσφατα η Επιτροπή στο πλαίσιο της ανακοίνωσής της 13ης Μαρτίου 1996 για την καθολική υπηρεσία ((COM (96) 73. )), η προσαρμογή αυτή μπορεί να πραγματοποιηθεί με διάφορους τρόπους και ενδέχεται, παρά την αύξηση της παραγωγικότητας των τηλεπικοινωνιακών φορέων, να συνεπάγεται, σε ένα πρώτο στάδιο, ορισμένες τιμολογιακές αυξήσεις. Τέτοιου είδους αυξήσεις μπορεί να είναι απαραίτητες προκειμένου να καταστούν αποδοτικές οι επενδύσεις στο τοπικό δίκτυο. Έτσι, μόνο η αύξηση της διαθέσιμης ικανότητας και ο εκσυγχρονισμός του δικτύου θα επιτρέψουν, μακροπρόθεσμα, την μείωση των τιμολογίων.

Εκτός από την περίπτωση παραβίασης της αρχής περί καθορισμού των τιμολογίων βάσει του κόστους και καταχρηστικών αυξήσεων, δεν εναπόκειται στην Επιτροπή να αποφανθεί για τη μέθοδο που ακολούθησαν οι εθνικοί τηλεπικοινωνιακοί φορείς όσον αφορά την προσαρμογή των τιμολογίων τους.

Τέλος, στην Επιτροπή δεν υποβλήθηκαν καταγγελίες κατά της εισφοράς που επιβάλλει η ιταλική κυβέρνηση στον κύκλο εργασιών των φορέων κινητής τηλεφωνίας στην Ιταλία. Κατανοεί πάντως την πρόθεση της ιταλικής κυβέρνησης για σταδιακή μείωση της εισφοράς αυτής.